獨遊保寧鳳凰臺
作者：程俱
朝代：宋

paragraphs: 饑鴞嚇腐鼠，鳴鳥久不聞。
一登鳳凰臺，目送蒼梧雲。
山川麗晚日，氲氲發餘薰。
覽此萬里輝，振我衣上塵。
前瞻翠回環，極望天無垠。
低昂玄盤踞，佳氣或未湮。
山坳指樓觀，青骨今尚神。
馳煙謝逋客，三徑久已榛。
長松眇如薺，下有高世人。
斯人不可作，此道日以新。
回睇白鷺洲，長江瀉沄沄。
遙岑出澹碧，不辨楚與秦。
我行適淮西，出處難重陳。
豈無覉旅歎，乃有山水因。
兹遊頗幽獨，作伴影與身。
寧辭足力盡，聊使眉頭伸。
憑虛默自計，逝將祈孔賓。
寄聲華陽老，異日期相親。